Shingkap Bum shingla majan a numnak
2017-12-12 12:26:14 daihpang:hpungmai dinglun:0 gahtawk:
Ndai ta praw 7ya hta, Jinghpaw mung Shanglawt hpyendap Dapba (1) ginra Shingkap Bum kaw Shanglawt hpyendap maga de nna htu shadut lung wa ai Myen hpyen ni hpe lam lapran kaw hkap shingla gasat dat ai kaw nna, maten nhtoi 11 ya e du yang, Dapba (1), (2), (3), (4), (6) ginra hte hta majan matut manoi byin mat wa sai lam na lu ai.
Nhpa rai nna ndai lapran e Shanglawt majan made chyi ja wa a ta nga yang? kaga ninggawn masa hte seng ai lam mung law malaw nga na re, raitim, ndai kaw ahkyak laklai ai mabyin langai gaw, Shanglawt ni maga de nna, taihpyen ni tinang a hpyendap wang de du shang wa jang she hkap gasat ninghkap ai rawnlai hpe gabai kau nna, tinang maga de nna tauhkrau nna hkap shingla gasat ai lam law wa ai majaw rai nga ai ngu ai hpe mu mada ai. Shing rai nna, Shanglawt ni yupnga pran wa masai rai sam ai ngu ai.
Lai wa sai kru sanit ning hta, Shanglawt ni gaw Myen hpe gasat ai nga tim, Shanglawt du law malaw “Myen” nga ai na jang jit-si gahte mat mat rai nna, Myen hpe sa htim gap na n gwi, Myen ni man hku sha lai wa tim, lashawng ahkye na n gwi, hpyendap wang kaw sha n du shang wa yang gaw sinat lau mi hkap gap shingla na n myit, hpyendap wang kaw du shang wa tim pyi gaw, Myen ni myawk pala lahkawng masum gap bun dat jang, “myawksi si ngu ngu ai gaw marang si zawn rai she ru bun wa ai” nga nna mung-shawa ni hpe bai wa masu sha sha rai lai wa masai. Shing rai nna, Shanglawt ni a majan gaw gap shagu sum, gasat shagu yawm; shara mung gap shagu tat sha rai nna, tinang nga na shara pyi lau n hkrup wa sai ni rai ma ai, raitim, shanhte gaw “yen ya da sai” nga nna gaya bai wa jahpra la la rai nna, Jinghpaw myusha ni gaw manyi asawng let shanhte hpe “Yen Ya Hpyen” nga nna grai danhkawng ai shingteng amying htuk ya tawn ai hta n-ga, yawng e mung hkyet-rung mat ma wa ai rai nga ai.
Shing rai nna, ndai lang na majan hta, anhte gaw Shanglawt ni sum n hkam wa, si n hkam wa nna majan hkrang galai wa masai rai sam ma ai ngu nna mu mada ya ai. Ndai gaw kaja ai lam re. Sum hkam, machyi hkam kau ai lam nau law mat sai ngu ai chyu sha rai nga ai.
Kumka: Hpungmai Gam
Edit lithkam: Maling Utu
Gumja ga-si ndai ni sawk yu na:Shanglawt Jinghpaw mung majan
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn